google/wiki40b huggingface dataset:
Πλατεία Αμερικής

Σύντομο ιστορικό

Το 1887 τότε που η περιοχή ακόμα ήταν εξοχική, στο σημείο στο οποίο έκανε τέρμα ο ιπποτροχιόδρομος, υπήρχε ένα μικρό καφενείο, στο οποίο σύχναζε μια παρέα ώριμων Αθηναίων, που όλοι τους, χωρίς εξαίρεση, ήταν άγαμοι. Μόνον ένας άπ' αυτούς, κάποιος Γεώργιος Περπινιάς, γύρω στις αρχές της Άνοιξης του 1887 αποσκίρτησε και παντρεύτηκε, αλλά την επόμενη στιγμή κατάλαβε πως η γυναίκα του ήταν φοβερά δύστροπη. Έτσι το επόμενο πρωί τη φόρτωσε σε ένα κάρο μαζί με όλα τα πράγματά της και την έστειλε πίσω στους γονείς της για να επανέλθει δριμύτερος στη συντροφιά των αγάμων. Αυτό έγινε αμέσως πρώτο θέμα στην Εφημερίδα των Κυριών την οποία έβγαζε η Καλλιρρόη Παρρέν και η οποία είχε ήδη προτείνει, να  ψηφισθεί ένας νόμος που να φορολογεί όλους του άγαμους άνδρες από τριάντα χρονών  και πάνω, επειδή υπήρχαν πολλές ανύπαντρες γυναίκες που ήθελαν να κάνουν οικογένεια και δεν έβρισκαν γαμπρούς. Η πλατεία  μέχρι τότε δεν είχε κανένα επίσημο όνομα. Ονομάστηκε Πλατεία Αγάμων στις αρχές της δεκαετίας του 1890, οπότε και έγινε ο τόπος διαμαρτυρίας των αγάμων λίγο πριν την πτώχευση του 1893, όταν το κράτος επιχείρησε για πρώτη φορά να φορολογήσει τους άγαμους, και επίσης όσους σύχναζαν σε οίκους ανοχής ή παρόμοια στέκια,  με την δικαιολογία ότι οι παντρεμένοι  πληρώνουν περισσότερους φόρους επειδή έχουν οικογένειες, υπολογίζοντας πως με την φορολογία αυτή θα αύξανε κατά πολλά εκατομμύρια δραχμές τις εισπράξεις του και θα καταπολεμούσε το δημογραφικό πρόβλημα. Το 1927 έλαβε το σημερινό της όνομα προς τιμήν των Ηνωμένων Πολιτειών της Αμερικής για το φιλελληνισμό τον οποίο είχαν επιδείξει οι κάτοικοί τους. Τέλος, πριν η πλατεία λάβει το όνομα Πλατεία Αγάμων, ο λαός την ονόμαζε ανεπίσημα Πλατεία Ανθεστηρίων επειδή τα παλιά χρόνια οι Αθηναίοι πήγαιναν εκεί και γιόρταζαν την Πρωτομαγιά.

Η ομώνυμη συνοικία

Η συνοικία της πλατείας Αμερικής συνορεύει με τις συνοικίες Κυψέλη, Αγίου Μελετίου, Πλατεία Βικτωρίας, Άγιο Παντελεήμονα, Άγιο Νικόλαο και Πλατεία Κολιάτσου. Πήρε το όνομά της απ΄την Πλατεία Αμερικής γύρω απ' την οποία αναπτύχθηκε.

Ξεκίνησε να αναπτύσσεται ραγδαία στις αρχές της δεκαετίας του 50´, όταν στη περιοχή πέριξ της πλατείας ανοικοδομήθηκαν αξιόλογες πολυκατοικίες μεγάλης προβολής και υψηλής ποιότητας. Υπήρξε μια από τις αριστοκρατικότερες συνοικίες της Αθήνας. 

Εξυπηρετείται από πολλές γραμμές λεωφορείων και τρόλεϊ και μελλοντικά θα εξυπηρετείται και από τον Σταθμό Κυψέλης του μετρό.
Κώστας Καζάκος

Βιογραφία

Σπούδασε στην Ανώτερη Σχολή Κινηματογράφου, στο Τμήμα Ηθοποιών και Σκηνοθετών (1953-1956) και στη Δραματική Σχολή του Κάρολου Κουν, 1954-1957. Ως ηθοποιός ξεκίνησε το 1953 πρώτα στον κινηματογράφο, με την "Αρπαγή της Περσεφόνης" του Γρηγόρη Γρηγορίου, σε σενάριο Ιάκωβου Καμπανέλλη και από το 1957 στο θέατρο.
Το 1968 παντρεύτηκε τη Τζένη Καρέζη και ακολούθησαν κοινή καλλιτεχνική πορεία, στο Θέατρο, στον Κινηματογράφο και στην Τηλεόραση, για 26 χρόνια, μέχρι το θάνατο της Τζένης, το 1992.  Έχει λάβει μέρος σε περισσότερες από 40 κινηματογραφικές ταινίες και 160 θεατρικά έργα.. Σκηνοθέτησε 18 θεατρικά έργα, 4 Τηλεοπτικές παραγωγές ενώ γύρισε δύο ταινίες ως παραγωγός. Τη "Λυσιστράτη", σε σκηνοθεσία Γιώργου Ζερβουλάκου και την "Ερωτική Συμφωνία", με δική του σκηνοθεσία και σενάριο της Τζένης Καρέζη.

Διακρίσεις

Υπήρξε αντιπρόεδρος του Ελληνικού Κέντρου του Διεθνούς Ινστιτούτου Θεάτρου, γενικός γραμματέας της Πανελλήνιας Ένωσης Ελεύθερου Θεάτρου και Πρόεδρος της Πανελλήνιας Πολιτιστικής Κίνησης. Ιδρυτικό μέλος του Ελληνοαραβικού Συνδέσμου και μέλος της Επιτροπής Αδείας Άσκησης του Επαγγέλματος του Ηθοποιού. Τιμήθηκε με τον «Χρυσό Απόλλωνα», βραβείο ηθοποιού Ένωσης Κριτικών Κινηματογράφου Αθηνών το 1967, και Α΄ Χρυσό Βραβείο του Κινηματογραφικού Φεστιβάλ Θεσσαλονίκης το 1973 για την αρτιότερη παραγωγή («Λυσιστράτη»).Τιμήθηκε ακόμα με το Βραβείο της Ένωσης Θεατρικών Συγγραφέων και Κριτικών, για το σύνολο της προσφοράς του.

Πολιτική

Στις εκλογές του Σεπτεμβρίου του 2007 καθώς και του Οκτωβρίου του 2009 εκλέχθηκε βουλευτής με το ΚΚΕ, όντας επικεφαλής του ψηφοδελτίου Επικρατείας του.

Προσωπική ζωή

Έχει παντρευτεί τρεις φορές. Με τη Νερίνα Λυμπεροπούλου το 1962, με την ηθοποιό Τζένη Καρέζη το 1968, με την οποία απέκτησαν ένα γιο, τον Κωνσταντίνο Καζάκο (1969), που είναι επίσης ηθοποιός. Από το 1997 είναι παντρεμένος με την επίσης ηθοποιό Τζένη Κόλλια και έχει αποκτήσει τρία παιδιά μαζί της, τον Αλέξανδρο [1997], την Ηλέκτρα [2002] και τη Μάγια [2008].. Είναι μόνιμος κάτοικος Αθηνών από το 1948.
Τέοντοορ φαν Λόον

Βιογραφία

Ο καλλιτέχνης ταξίδεψε δύο φορές στην Ιταλία, από το 1602 ως το 1608 και από το 1628 ως το 1629. Είναι γνωστός ως οπαδός του Καραβάτζιο.
Μαζί με τον Βένζελ Κουμπέργκερ (Wenzel Coebergher) ολοκλήρωσε παραγγελίες για τον Αλβέρτο Ζ΄,  Αρχιδούκα της Αυστρίας και τη σύζυγό του Ινφάντα Ιζαμπέλλα Κλάρα Ευγενία της Ισπανίας. Εκτέλεσε επίσης παραγγελίες για εκκλησίες της περιοχής των Βρυξελλών, και φιλοτέχνησε την εικόνα της Αγίας Τράπεζας για την Βασιλική του Σχέρπενχοϊφελ (αποδίδεται ως "απότομος λόφος") , την υψηλότερη σε επισκέψεις εκκλησία ιερού προσκυνήματος στο Βέλγιο.
Ήταν φίλος του Ερύκιους Πουτεάνους (Erycius Puteanus), καθηγητή στο Πανεπιστήμιο του Λέουβεν.
Σύμφωνα με τον Άρνολντ Χαουμπράκεν, τα έργα του δείχνουν ότι εκπαιδεύτηκε ως ζωγράφος στην Ιταλία.
Ιππέας Rampin

Ερμηνεία

Το άγαλμα αρχικά θεωρήθηκε πως ήταν μέρος ενός συνόλου αγαλμάτων, ίσως σε συνδυασμό με ένα ακόμη, ως τοποθετημένη παρουσίαση του Κάστορος και του Πολυδεύκη που ήταν συνηθισμένη σε αγγεία της εποχής. Σύμφωνα με άλλη θεωρία, το άγαλμα αναπαριστά το νικητή ενός αγώνα. Αυτή η θεωρία υποστηρίζεται από το στέφανο αγριοσέληνου που υπάρχει στο άγαλμα, και το οποίο δινόταν στους νικητές των Νέμεων και των Ισθμίων.
Κύπελλο Περιφερειών ΟΥΕΦΑ (ελληνικές συμμετοχές)

Η Ελλάδα συμμετέχει ανελλιπώς στο Κύπελλο Περιφερειών ΟΥΕΦΑ από την πρώτη χρονιά της διεξαγωγής του, το 1999. Μάλιστα το 1999 φιλοξένησε έναν προκριματικό όμιλο. Από το 2004 η ομάδα που εκπροσωπεί τη χώρα είναι η τοπική Ένωση που κατακά το Κύπελλο Περιφερειών ποδοσφαίρου ανδρών της ΕΠΟ. H ελληνική εκπρόσωπος δεν έχει καταφέρει ποτέ να προκριθεί στην τελική φάση. Το 2012 δεν δηλώθηκε ελληνική συμμετοχή για οικονομικούς λόγους.
Ειρηνικός Ωκεανός

Ο Ειρηνικός Ωκεανός είναι ο μεγαλύτερος ωκεανός της Γης και πήρε το όνομά του από τον Πορτογάλο θαλασσοπόρο Μαγγελάνο. Εκτείνεται στο ένα τρίτο της επιφάνειας της Γης με έκταση 165.250.000 χλμ² από τη Βερίγγειο θάλασσα στην Αρκτική, μέχρι τη Θάλασσα του Ρος στην Ανταρκτική. Στα δυτικά διαβρέχει την Ασία και την Αυστραλία, ενώ στα ανατολικά την Αμερική. Ο Ισημερινός χωρίζει νοητά των Ειρηνικό στον Βόρειο Ειρηνικό ωκεανό και τον Νότιο Ειρηνικό ωκεανό, με δύο εξαιρέσεις: τα Γκαλαπάγκος και τα Νησιά Γκίλμπερτ, τα οποία ενώ βρίσκονται βόρεια του ισημερινού, θεωρούνται νήσοι του Νότιου Ειρηνικού. Στον Ειρηνικό βρίσκεται το βαθύτερο σημείο όλων των θαλασσών και ωκεανών της Γης, 10.911 μέτρα κάτω από την επιφάνεια της θάλασσας, στην Tάφρο των Μαριανών.

Ιστορικά στοιχεία

Το ανατολικό τμήμα του Ειρηνικού ωκεανού εντοπίστηκε για πρώτη φορά από τους Ευρωπαίους στις αρχές του 16ου αιώνα, όταν ο Ισπανός εξερευνητής Βάσκο Νούνιες ντε Μπαλμπόα διέσχισε τον ισθμό του Παναμά το 1513 και ανακάλυψε τη μεγάλη «νότια θάλασσα», το οποίο ονόμασε Mar del Sur (Νότια Θάλασσα). Το όνομα «Ειρηνικός Ωκεανός» δόθηκε από τον Πορτογάλο εξερευνητή Μαγγελάνο κατά τη διάρκεια της ισπανικής περίπλου του κόσμου το 1521, καθώς ο ίδιος αντιμετώπισε ευνοϊκό άνεμο κατά τον περίπλου του ωκεανού. Έτσι τον ονόμασε Mar Pacifico, που τόσο στα πορτογαλικά, όσο και στα ισπανικά, σημαίνει «ειρηνική θάλασσα».
1978 Πατρίκη

Φυσικά χαρακτηριστικά

Τα φυσικά χαρακτηριστικά του αστεροειδούς αυτού είναι άγνωστα.
Ελληνική Αρχειακή Εταιρεία

Η Ελληνική Αρχειακή Εταιρεία (Ε.Α.Ε.) ιδρύθηκε το 1990 με έδρα την Αθήνα και εργάζεται για τη διατήρηση του αρχειακού υλικού, εκπροσωπώντας έναν μεγάλο αριθμό Ελλήνων αρχειονόμων. Η Ελληνική Αρχειακή Εταιρεία διευθύνεται από το Διοικητικό Συμβούλιο, το οποίο απαρτίζεται από τον Πρόεδρο, τον Αντιπρόεδρο, το Γραμματέα, τον Ταμία και τρία μέλη και είναι υπεύθυνο για την ορθή λειτουργίας της.

Μέλη

Τα μέλη  της Ελληνικής Αρχειακής Εταιρείας διακρίνονται σε Τακτικά, Συνεργαζόμενα και Επίτιμα ανάλογα με έργο και τη συνεισφορά τους στο χώρο της Αρχειονομίας. Συγκεκριμένα, στην κατηγορία των Τακτικών Μελών μπορούν να ενταχθούν μεμονωμένα άτομα και ιδρύματα που σχετίζονται είτε επαγγελματικά είτε όχι με τον τομέα των αρχείων. Συνεργαζόμενα μέλη μπορούν να γίνουν φοιτητές Σχολών Αρχειονομίας, κατόπιν έγκρισης της αίτησης από τη Γενική Συνέλευση, με δυνατότητα μετάβασης στην κατηγορία των τακτικών μελών. Τέλος, η κατηγορία των Επίτιμων μελών περιλαμβάνει άτομα που έχουν συνεισφέρει σημαντικά στο έργο της Εταιρείας
KulturNav

Το KulturNav είναι διαδικτυακό λογισμικό του οποίου ο ομώνυμος οργανισμός εδρεύει στην Νορβηγία, και το οποίο χρησιμοποιείται για την δημιουργία, διαχείριση και κατανομή καθιερωμένων όρων και σχετικής ορολογίας, εξυπηρετώντας τις ανάγκες των μουσείων και άλλων πολιτιστικών οργανισμών. Η χρηματοδότηση του εγχειρήματος γίνεται από το Συμβούλιο τεχνών της Νορβηγίας. Τα μεταδεδομένα δημοσιεύονται ως διασυνδεδεμένα δεδομένα (LOD), τα οποία μπορούν να συνδεθούν επιπλέον με άλλες πηγές μεταδεδομένων. Τα δεδομένα είναι ελεύθερα διαθέσιμα διαδικτυακά μέσω της διεπαφής προγραμματισμού (API). 
Η εταιρεία ξεκίνησε την λειτουργία της το 2013, ως μη κερδοσκοπικός οργανισμός και όλα τα έσοδα επενδύονται στην ανάπτυξη του προγράμματος.Ο ιστότοπος του οργανισμού έγινε διαθέσιμος τον Ιανουάριο του 2015 και χρησιμοποιείται από περίπου 130 μουσεία σε Νορβηγία, Σουηδία, και την αυτόνομη φινλανδική επαρχία των νήσων Ώλαντ. Άλλα δεδομένα που έχει διαθέσιμα, είναι ο σουηδικός εθνικός κατάλογος φωτογραφίας και ο κατάλογος Σουηδών αρχιτεκτόνων.
Μοντέλ Βοντέιβιους Πόρτερ

Ανεξάρτητες εταιρείες

Προπονήθηκε για να γίνει επαγγελματίας παλαιστής από τους Σόουλμαν Άλεξ Τζι και Νόρμαν Σμάιλι. Ο Εμ Βι Πι αγωνίστηκε σε πολλές διαφορετικές εταιρείες στην αρχή της καριέρας του, μαζί με μια ένα πέρασμα από το Total Nonstop Action Wrestling. Στον χρόνο του σε αυτές τις εταιρείες, κατέκτησε αρκετούς τίτλους.

WWE

Ο Εμ Βι Πι είναι γνωστός, περισσότερο, για την καριέρα του στο WWE. Το 2005 υπέγραψε με την συγκεκριμένη εταιρεία, συμβόλαιο για να εκπαιδευτεί στις θυγατρικές της εταιρείες. Τον Οκτώβριο του 2006 έκανε το ντεμπούτο του στο WWE SmackDown. Το 2007 κατέκτησε τον τίτλο Ηνωμένων Πολιτειών WWE, τον οποίο κράτησε περισσότερο από οποιονδήποτε παλαιστή, από το 2001, που απέκτησε τα δικαιώματα του τίτλου το WWE. Τον τίτλο κατέκτησε άλλη μια φορά τον Μάρτιο του 2009. Επίσης, κατέκτησε το 2007 το Ομαδικό Πρωτάθλημα WWE μαζί με τον Ματ Χάρντι, με τον οποίο αργότερα είχε πολύμηνη αντιπαλότητα. Τα επόμενα χρόνια παρέμεινε σε αγώνες για δευτερεύοντες τίτλους και ποτέ δε γνώρισε τη μεγάλη επιτυχία. Τον Δεκέμβριο του 2010 απολύθηκε από την εταιρεία.

Επιστροφή σε ανεξάρτητες εταιρείες

Το 2011 επέστρεψε στις ανεξάρτητες εταιρείες πάλης, υπογράφοντας συμβόλαιο με το ιαπωνικό New Japan Pro Wrestling. Εκεί στην πρώτη του χρονιά, ο Εμ Βι Πι κατέκτησε τον Διηπειρωτικό τίτλο IWGP. Το 2013 η συνεργασία του με την εταιρεία λύθηκε.

TNA Wrestling

Τον Ιανουάριο του 2014, ο Εμ Βι Πι έκανε το ντεμπούτο του στο TNA Wrestling έχοντας τον ρόλο του επενδυτή. Έπειτα, αφού άρχισε μια αντιπαλότητα με την ιδιοκτήτρια Ντίξι Κάρτερ, το σενάριο εξελίχθηκε με τον Εμ Βι Πι να γίνεται ο διαχειριστής των παλαιστικών δραστηριοτήτων του TNA.

Προσωπική ζωή

Ο Ασάντ μόλις στα 12 του εισήχθη σε μια συμμορία, ενώ ο πατέρας του ήταν αστυνομικός. Επειδή στα 16 του διέπραξε μια ληστεία και κράτησε όμηρο ένα παιδί, μπήκε σε αναμορφωτήριο και στην συνέχεια εξέτισε ποινή φυλάκισης εννιάμισι ετών. Το 2007 από το WWE διαπιστώθηκε πως πάσχει από μια ασθένεια που κάνει την καρδιά του ανθρώπου να χτυπάει γρηγορότερα από το κανονικό. Ο Εμ Βι Πι έχει συμμετάσχει σε μια ταινία, μαζί με άλλους παλαιστές.
Καρούντα

Γενικά στοιχεία

Η Καρούντα είναι κτισμένη σε απόσταση 145 χιλιομέτρων ανατολικά από την πρωτεύουσα της πολιτείας, Αδελαΐδα και 65 χιλιόμετρα ανατολικά από την κωμόπολη Μάρεϊ Μπριτζ. Η ονομασία της προέρχεται από τη λέξη καρούντα που στη γλώσσα των ιθαγενών της Αυστραλίας σημαίνει χειμερινό κατάλυμα. Η πλειοψηφία των κατοίκων είναι χριστιανικού θρησκεύματος  και ασχολείται με τη γεωργία και την κτηνοτροφία.

Ιστορικά στοιχεία

Η ευρύτερη περιοχή κατοικήθηκε γύρω στο 1859 από κτηνοτρόφους. Η Καρούντα δημιουργήθηκε επίσημα τον Δεκέμβριο του 1913 στα πλαίσια της επέκτασης των σιδηροδρομικών γραμμών της χώρας. Ο νεότευκτος οικισμός απέκτησε γρήγορα διάφορα κοινοτικά καταστήματα και δημόσια κτίρια ενώ το πρόβλημα της υγειονομικής περίθαλψης λύθηκε μόνο κατά τα μέσα της δεκαετίας του 1920 με την εγκατάσταση γιατρού και τη δημιουργία τοπικού νοσοκομείου. Ο οικισμός δέχτηκε ισχυρό οικονομικό πλήγμα κατά τη δεκαετία του 1930 εξαιτίας της ξηρασίας και της κατακόρυφης πτώσης της τιμής του σιταριού.
Ανάλυση διαθέσιμων εκφράσεων

Στο πεδίο των βελτιστοποιήσεων μεταγλωττιστών, η ανάλυση διαθέσιμων εκφράσεων (available expressions analysis) είναι ένας αλγόριθμος που εντοπίζει το σύνολο των εκφράσεων που δε χρειάζεται να υπολογιστούν ξανά σε κάθε σημείο ενός προγράμματος. Αυτές οι εκφράσεις τότε λέγεται ότι είναι διαθέσιμες σε αυτό το σημείο. Για να είναι διαθέσιμη μια συνάρτηση σε ένα σημείο του προγράμματος, πρέπει οι τελεστέοι της να μην αλλάζουν από κανένα μονοπάτι μεταξύ της παρουσίας της και του σημείου στο πρόγραμμα.
Η ανάλυση αυτή είναι ένα παράδειγμα προβλήματος ανάλυσης ροής δεδομένων προς τα εμπρός. Διατηρείται ένα σύνολο από διαθέσιμες εκφράσεις και κάθε εντολή αναλύεται για να βρεθεί αν αλλάζει τους τελεστέους μιας ή περισσότερων διαθέσιμων εκφράσεων. Από αυτό προκύπτουν σύνολα διαθέσιμων εκφράσεων στο τέλος κάθε βασικής ενότητας, γνωστής και σαν αρχή (outset) με όρους ανάλυσης ροής δεδομένων. Μια έκφραση είναι διαθέσιμη στην αρχή μιας βασικής ενότητας αν είναι διαθέσιμη στο τέλος κάθε μιας από τις προηγούμενες ενότητες αυτής. Αυτό δίνει κάποιες εξισώσεις στις οποίες συμμετέχουν τα διαθέσιμα σύνολα, οι οποίες και λύνονται με έναν επαναλητπικό αλγόριθμο.
Αμάλθεια (δορυφόρος)

Ανακάλυψη

Η Αμάλθεια ανακαλύφθηκε στις 9 Σεπτεμβρίου 1892, από τον Ε.Ε. Μπάρναρντ χρησιμοποιώντας το 36 ιντσών διοπτρικό τηλεσκόπιο του αστεροσκοπείου Λικ . Ήταν η τελευταία ανακάλυψη δορυφόρου με άμεση οπτική παρατήρηση (σε αντίθεση με τη μέθοδο παρατήρησης φωτογραφιών) και ήταν ο πρώτος δορυφόρος του Δία που ανακαλύφθηκε μετά την ανακάλυψη των δορυφόρων του Γαλιλαίου το 1610 .
Ο δορυφόρος ονομάστηκε αρχικά Δίας V. Το όνομα Αμάλθεια προτάθηκε αρχικά από τον Καμίγ Φλαμμαριόν , αν και ήταν σε άτυπη χρήση για πολλές δεκαετίες, και το 1976 του δόθηκε και επίσημα .
Νικόλαος Παπαδάκης

Καταγωγή και σπουδές

Σπούδασε νομικά και άσκησε το δικηγορικό επάγγελμα. Με τη σύζυγο του Ευαγγελία απέκτησε έναν γιο, τον Γεώργιο, και μία κόρη, τη Ρένα (σύζυγο Ιωάννη Μεϊμαράκη).
Από το 1941 ως το 1942 ήταν Νομάρχης Πρέβεζας και το 1942 Νομάρχης Καστοριάς.
Εξελέγη βουλευτής Λασιθίου  στις εκλογές του Μαΐου του 1915 και ξανά στις 3 Φεβρουαρίου 1921 (Γ΄ Εθνοσυνέλευση), υπηρετώντας ως το 1922.
Πέθανε συνταξιούχος δικηγόρος στην Αθήνα τον Οκτώβριο του 1968 και κηδεύτηκε στο Πρώτο Νεκροταφείο Αθηνών.
Καμάρια Ευβοίας

Ονομασία

Υπάρχουν τουλάχιστον δύο εκδοχές για την προέλευση του ονόματος "Καμάρια". Το όνομα πιθανά να προέρχεται από τη λέξη καμαρωτός, που αναφέρεται στους άντρες του χωριού που ήταν λεβέντες και για αυτό καμαρωτοί. Ίσως να προήλθε από τις θολωτές πετρόκτιστες γέφυρες (καμάρες) που υπήρχαν λόγω των χειμάρρων που συμβάλλουν εκεί.

Ιστορία

Ερείπια κάστρου που έχουν βρεθεί δίπλα στο χωριό δείχνουν ότι κατοικείται σίγουρα από την περίοδο της φραγκοκρατίας. Τελευταίος Οθωμανός ιδιοκτήτης του χωριού ήταν η Κιαμιλέ Χανούμ, κόρη του Χασεκί Μεχμέτ Αγά. Αυτή το 1831, όταν πλέον ήταν αναπότρεπτη η παράδοση της Εύβοιας, πούλησε το χωριό στην Αλεξάνδρα Σταματάκη του Αλεξάνδρου και στην Ασημίνα Σταματάκη του Παναγιώτη. Μετά το 1852 τα κτήματα πουλήθηκαν τμηματικώς από τους ιδιοκτήτες Σταματάκη, στους κατοίκους του χωριού.

Οικονομία

Η κύρια ασχολία των κατοίκων είναι η γεωργία και η κτηνοτροφία. Ξεχωριστή θέση έχει η αμπελουργία και η οινοποιεία. Επίσης στο χωριό υπάρχουν εγκαταστάσεις για την παραγωγή τσίπουρου.

Αξιοθέατα

Στο κέντρο του χωριού βρίσκεται το αναπαλαιωμένο αρχοντικό της οικογένειας Βλαχοθανάση. Η οικογένεια Βλαχοθανάση έχει αναδείξει δύο σημαντικούς πολιτικούς, τον Κωνσταντίνο και τον Αγγελή Βλαχοθανάση. Οι ρίζες της οικογένειας προέρχονται από το Μήτρο Βλαχοθανάση ο οποίος πολέμησε τους Τούρκους μαζί με τον πατέρα του Οδυσσέα Ανδρούτσου.
Άγιος Βαλεντίνος

Ταυτοποίηση

Η Καθολική Εγκυκλοπαίδεια και άλλες αγιογραφικές πηγές μιλάνε για τρεις Άγιους Βαλεντίνους που σχετίζονται με τις 14 Φεβρουαρίου. Ένας ήταν Ρωμαίος ιερέας, ένας άλλος ήταν επίσκοπος της Ιντεράμνα (το σημερινό Τέρνι της Ιταλίας) που τάφηκε κατά μήκος της Βία Φλαμινία έξω από τη Ρώμη, σε διαφορετικές αποστάσεις από την πόλη. Ο τρίτος λέγεται ότι είναι ένας άγιος που μαρτύρησε την ίδια ημέρα με έναν αριθμό συντρόφων στη ρωμαϊκή επαρχία της Αφρικής.
Αν και οι υπάρχοντες αναφορές των μαρτυρίων των δύο πρώτων καταγεγραμμένων αγίων έχουν καθυστερημένη ημερομηνία και περιέχουν θρυλικά στοιχεία, ένας κοινός πυρήνας πραγματικών γεγονότων μπορεί να στηρίζεται στις δύο αναφορές και μπορεί να αναφέρεται σε ένα μόνο άτομο. Σύμφωνα με την επίσημη βιογραφία της Μητρόπολης του Τέρνι, ο Μητροπολίτης Βαλεντίνος γεννήθηκε και έζησε στην Ιντεράμνα. Ενώ βρισκόταν σε προσωρινή διαμονή στη Ρώμη φυλακίστηκε, βασανίστηκε και μαρτύρησε εκεί στις 14 Φεβρουαρίου 269. Το σώμα του ρίχτηκε βιαστικά σε κοντινό νεκροταφείο και μερικές νύχτες αργότερα οι μαθητές του ανακάλυψαν το σώμα του και τον επέστρεψαν στο σπίτι.
Η Ρωμαϊκή Μαρτυρολογία, ο επίσημος κατάλογος αναγνωρισμένων αγίων της Καθολικής Εκκλησίας, δίνει μόνο έναν Άγιο Βαλεντίνο για τις 14 Φεβρουαρίου: ένα μάρτυρα που πέθανε στη Βία Φλαμινία.
Ώρα στο Ανατολικό Τιμόρ

Το Ανατολικό Τιμόρ χρησιμοποιεί την ζώνη ώρας UTC+09:00. Η Ινδονησία, που συνορεύει η χώρα είναι μια ώρα πίσω σε σχέση με το Ανατολικό Τιμόρ. Δεν έχει χρησιμοποιηθεί ποτέ η θερινή ώρα, λόγω της κοντινής απόστασης από το Ισημερινό, και επίσης το φάσμα ημέρας-νύχτας είναι μικρό.

Βάση δεδομένων ζώνης ώρας IANA

Στην βάση δεδομένων ζώνης ώρας IANA, για το Ανατολικό Τιμόρ υπάρχει το αναγνωριστικό Ασία/Ντίλι στο αρχείο zone.tab.
Αγία Κυριακή Χανίων

Γεωγραφία

Η Αγία Κυριακή βρίσκεται στο ΝΔ. τμήμα του νομού, κοντά στο απώτατο νοτιοδυτικό άκρο της Κρήτης. Είναι παραθαλάσσιος οικισμός, δυτικά της Παλαιοχώρας σε υψόμετρο 5 και απέχει από τα Χανιά 80 χλμ. περίπου, προς τα ΝΔ.

Οικονομία

Η περιοχή του χωριού όπως και της διπλανής Κουντούρας, είναι γεμάτη θερμοκήπια, όπου καλλιεργούνται κυρίως κηπευτικά (ντομάτες)

Πληθυσμικά στοιχεία

Η εξέλιξη πληθυσμού της Αγίας Κυριακής έχει ως εξής: κάτοικοι 210 (2001), 230 (2011).
Μπουρχάν Ναλμπάντογλου

Βιογραφικά στοιχεία

Ο Μπουρχάν Ναλμπάντογλου γεννήθηκε στην Αμμόχωστο το 1925. Ομιλούσε, πέρα από την τουρκική, την ελληνική και την αγγλική γλώσσα. Σπούδασε ιατρική και εργαζόταν ως ιατρός.
Απεβίωσε το 1980.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρειας Αμμοχώστου με το Τουρκικό Εθνικό Μέτωπο. Το 1961 αποχώρησε από το Εθνικό Τουρκικό Μέτωπο μαζί με άλλους 10 Τουρκοκύπριους βουλευτές. Συγκρότησαν την Ανεξάρτητη Τουρκική Ομάδα. Παρέμεινε στη θέση του βουλευτή έως τον Δεκέμβριο του 1963 που οι Τουρκοκύπριοι αποχώρησαν από την κυβέρνηση της Κυπριακής Δημοκρατίας. Την περίοδο 1960-1963 διετέλεσε γραμματέας της βουλής.
Γιούζεφ Βάντζικ

Σταδιοδρομία σε συλλόγους

Ξεκίνησε τη σταδιοδρομία του στη Rodlo Gorniki, πριν μετακομίσει στη Ρουχ Χόρζουφ. Μετά από δύο χρόνια στο σύλλογο, πήρε μεταγραφή στον αντίπαλο σύλλογο Γκούρνικ Ζάμπζε. Με τη Γκούρνικ κέρδισε το Πρωτάθλημα Πολωνίας για τρεις συνεχόμενες σεζόν (1985-1988), ενώ κατέλαβε την 3η θέση το 1989. Η αξιοπιστία του, του χάρισε τη μεταγραφή του στον Παναθηναϊκό το καλοκαίρι του 1990. Με τον Παναθηναϊκό γνώρισε μεγάλες επιτυχίες, φτάνοντας ως τον ημιτελικό του ΟΥΕΦΑ Τσάμπιονς Λιγκ της σεζόν 1995-96, αποκλειόμενος τελικά από τον Άγιαξ στο δεύτερο παιχνίδι. Κέρδισε το Πρωτάθλημα Ελλάδας το 1991, το 1995 και το 1996, το Κύπελλο Ελλάδας το 1991, το 1993, το 1994 και το 1995 και το Σούπερ Καπ το 1993 και το 1994. Στο πρωτάθλημα παρέμεινε ανίκητος για 988 καθώς και για 906 λεπτά, θέτοντας αντίστοιχα το τρίτο και το τέταρτο ρεκόρ στην Ελλάδα. Οι εμφανίσεις του και η σταθερότατη παρουσία του στο τέρμα του είχαν χαρίσει το προσωνύμιο «Βουνό».
Μετά από σχεδόν μια δεκαετία στον Παναθηναϊκό, είχε ετήσια περάσματα από τον Απόλλωνα Σμύρνης και τον Αθηναϊκό, πριν τελειώσει την καριέρα του το 2001. Η Ελληνική Ποδοσφαιρική Ομοσπονδία του απένειμε το Βραβείο Επιτυχημένης Ζωής, για την αφοσίωσή του και την υπηρεσία του στο ελληνικό ποδόσφαιρο. Έχει θεωρηθεί από πολλούς ως ο σπουδαιότερος ξένος τερματοφύλακας όλων των εποχών στην Ελλάδα.

Διεθνής σταδιοδρομία

Ξεκίνησε τη διεθνή του σταδιοδρομία από την Εθνική Πολωνίας U18, με την οποία έφτασε στους τελικούς του Παγκοσμίου Κυπέλλου U18 του 1981. Στη συνέχεια, κατέκτησε την 3η θέση στο Παγκόσμιο Κύπελλο U20 με την Εθνική Πολωνίας U20.  
Αγωνίστηκε για την Εθνική Πολωνίας από το Δεκέμβριο του 1985 και για μια δεκαετία, όντας η πρώτη επιλογή στη θέση του τερματοφύλακα. Πραγματοποίησε 52 συμμετοχές στην Εθνική ομάδα, κάνοντας ντεμπούτο στις 9 Δεκεμβρίου 1985 εναντίον της Τυνησίας, ενώ η τελευταία του συμμετοχή σημειώθηκε στις 25 Απριλίου 1995 εναντίον του Ισραήλ. Έχει το ρεκόρ των περισσότερων αγώνων χωρίς να δεχτεί γκολ (23 αγώνες), σπάζοντας το προηγούμενο ρεκόρ που κατείχε ο θρυλικός Γιαν Τομασέφσκι (Jan Tomaszewski). Παρά την ικανότητα του, αντιπροσώπευσε την Πολωνία μόνο σε μία μεγάλη διοργάνωση, το Παγκόσμιο Κύπελλο του 1986, όπου ήταν η τρίτη επιλογή, πίσω από τους Γιούζεφ Μούναρτσικ (Józef Młynarczyk) και Γιάτσεκ Καζιμιέρσκι (Jacek Kazimierski), ενώ δεν μπόρεσε να προκριθεί με την Πολωνία σε άλλο τουρνουά έκτοτε.

Προπονητική σταδιοδρομία

Μετά την αποχώρησή του το 2001, εργάστηκε ως προπονητής τερματοφυλάκων για την Καλλιθέα, αλλά ακολούθως ασχολήθηκε ως προπονητής σε διάφορες ακαδημίες νέων.
Αδαμάντιος Διαμαντόπουλος

Βίος

Ο Αδαμάντιος Διαμαντόπουλος γεννήθηκε στη Ζάκυνθο. Σπούδασε νομικά και ακολούθησε τη δικηγορία. Στο διάστημα 1859-1860 διετέλεσε βουλευτής. Συμμετείχε στη Β Εθνοσυνέλευση στην κυβέρνηση της Τριανδρίας με επικεφαλής τον Δημήτριο Βούλγαρη (Προσωρινή Κυβέρνησις της Ελλάδος του 1862). Από τις 11/10/1862 έως τις 08/02/1863 διετέλεσε υπουργός των εξωτερικών.
Ροσάριο

Ιστορία

Σχετικά με την ίδρυση του Ροσάριο, δεν υπάρχει κάποια γνωστή ημερομηνία για την ίδρυσή του ή κάποιος γνωστός ιδρυτής του, ωστόσο πιστεύεται πως ιδρύθηκε στις 7 Οκτωβρίου 1793. Ανακηρύχθηκε πόλη στις 3 Αυγούστου 1852 με το όνομα Πάγο ντε λος Αρρόγιος («Η χώρα των ανέμων»). Στις 27 Φεβρουαρίου 1812, ο στρατηγός Μανουέλ Μπελγράνο σήκωσε τη σημαία της χώρας για πρώτη φορά στο Ροσάριο. Εξαιτίας αυτού του γεγονότος, το Ροσάριο είναι γνωστό ως το «Λίκνο της Αργεντίνικης σημαίας», ενώ υπάρχει στην πόλη και το μνημείο της σημαίας. Η περιφέρεια του Σάντα Φε υπέφερε από τον εμφύλιο πόλεμο της Αργεντινής το 1820, και έτσι ο ρυθμός ανάπτυξής του ήταν αρκετά χαμηλός. Το 1926 το Ροσάριο είχε πληθυσμό περίπου 407.000 κατοίκων, εκ των οποίων το 47% ήταν ξένοι. Το 1946, το Ροσάριο υποστήριζε τον Χουάν Περόν να ανέλθει στην εξουσία και, όταν εκείνος ανετράπη με πραξικόπημα, χιλιάδες κόσμου διαδήλωσε κατά της δικτατορίας, ενώ εκατοντάδες σκοτώθηκαν. Το 1995, η ανεργία στην πόλη είχε φτάσει το 21%, ενώ ένα μεγάλο μέρος του πληθυσμού έπεσε κάτω από το όριο της φτώχειας, ωστόσο το 2001 η οικονομία ανέκαμψε.